Türkiyə ictimaiyyəti Suriyaya mümkün hücuma dəstək vermir
Türkiyə hökuməti Suriya prezidenti Bəşar Əl-Əsədin keçən ay kimyəvi hücuma görə məsul tutulması tələbini irəli sürən ilk ölkələrdən biridir
Türkiyə hökuməti Suriyaya qarşı hərbi əməliyyatlara dəstək verəcəyini bəyan edib. ABŞ silahlı qüvvələri uzun illərdir Türkiyənin İncirlikdəki hərbi bazasından istifadə edir. Eyni zamanda Türkiyə qüdrətli hərbi hava qüvvələrinə malikdir. Lakin Türkiyənin müxalifət partiyaları Suriyanı hədəf alacaq hərbi əməliyyatların əleyhinə çıxış edir. Rəy sorğularına əsasən, Türkiyə ictimaiyyəti Suriyaya hərbi müdaxilə məsələsinə skeptik yanaşır. Türkiyə hökuməti Suriya prezidenti Bəşar Əl-Əsədin keçən ay kimyəvi hücuma görə məsul tutulması tələbini irəli sürən ilk ölkələr arasında olub. Brüsseldə Karnegi fondunun Avropa bölməsinə dəvət edilmiş təhlilçi Sinan Ulgen deyir ki Türkiyə Vaşinqtonun Dəməşqə qarşı hər hansı bir aksiyasında ABŞ-ın güclü müttəfiqi olmalıdır. Lakin o, tərəflər arasında fikir ayrılıqların da qaldığını əlavə edir: Prezident Barak Obama Suriyaya qarşı hücumun məhdud xarakter daşıyacağını və rejimin hakimiyyətdən devrilməsi kimi məqsədin qarşıya qoyulmadığını bildirib. Türkiyənin “Tərəf” qəzetində diplomatiya məsələlərini işıqlandıran təhlilçi Semih İdiz bu fərqlərə baxmayaraq, rəsmi Ankaranın ABŞ-ın başçılığı ilə əməliyyata dəstək verəcəyini deyir. Lakin onun sözlərinə görə, bu daha məhdud dəstək ola bilər: ABŞ hərbi qüvvələri Suriya ilə sərhəd bölgəyə yaxın yerdə yerləşən İncirlik hərbi bazasından on illərdir istifadə edir. “Milliyyet” qəzetinin yazarı Kadri Gurselin fikrincə, ABŞ-ın mümkün hərbi hücumu üçün öz bazaları və hava ərazisindən istifadəyə icazə verməklə Türkiyə risk qarşısında qalmış olur. Onun sözlərinə görə, rəsmi Ankara Suriyanın ABŞ-ın hərbi əməliyyatlarından sonra qisas ala biləcəyindən narahatdır: Türkiyə hökuməti Dəməşqi may ayında Suriya ilə sərhəd bölgədə yerləşən Reyhanlı şəhərində böyük dağıntılara səbəb olmuş bomba hücumlarında ittiham etmişdi. Hadisə nəticəsində 52 nəfərdən çox insan həyatını itirmişdi. Keçən ay Türkiyə mətbuatında rəsmilərin Suriyadan Türkiyə ərazisinə böyük həcmdə partlayıcı maddələr keçirməyə cəhd göstərən iki suriyalını saxladığı haqda xəbərlərdən sonra gələcəkdə mümkün hücumlarla bağlı narahatlıqlar daha artmışdır. Təhlilçi Semih İdiz ABŞ-ın Suriyaya mümkün hücumunun Türkiyə ictimaiyyətində ciddi reaksiya yaradacağı ilə bağlı xəbərdarlıq edir: İyun ayında Türkiyə Baş nazir Rəcəp Tayyib Ərdoğanın idarəçiliyindən narazılıqla əlaqədar hökumət əleyhinə son on illər ərzində ən ciddi nümayişlərə səhnə oldu. Rəy sorğuları göstərir ki, Ankaranın Suriyada üsyançılara dəstəyi hökumət tərəfdarları da daxil olmaqla ictimaiyyət arasında dəstək tapmayıb. Təhlilçilər Türkiyə hökumətinin ABŞ-ın başçılığı ilə Suriyaya qarşı hərbi əməliyyatlara dəstəyinin baha başa gələ biləcəyi ilə bağlı xəbərdarlıq edir.